ناس کورد-
نوێنەری نێردەی نەتەوە یەکگرتوەکان لەعێراق لەگەڵ ڕاوێژکاری ئاسایشی نەتەوەیی عێراق کۆبووەوە و ڕۆڵی هێزە ئەمنییەکانی لە مامەڵەکردن لەگەڵ خۆپیشاندان و ناڕەزاییەکانی هەفتەی ڕابردوو بەرز نرخاند و بە رۆڵێکی پێشەیی و مرۆیانەی وەسفکرد.
بەگوێرەی ڕاگەیاندراوێکی نووسینگەی ڕاگەیاندنی قاسم ئەعرەجی، ڕاوێژکاری ئاسایشی نەتەوەیی عێراق کە وێنەیەکی دەست ناس کورد کەوتووە (شەممە 31ی تشرینی یەکەمی 2020) ئاماژە بەوەکراوە: "ئەمڕۆ شەممە ڕاوێژکاری ئاسایشی عێراق پێشوازی لە جنین بلا سخارت، نوێنەری نێردەی نەتەوە یەکگرتوەکان لەعێراق کرد".
ئاماژە بەوەشکراوە: " لەدیدارەکەدا هەردوولا تاووتوێی پتەوکردنی پەیوەندییەکانی نەتەوە یەکگرتووەکان و عێراقیان کردووە لە بوارەکانی ئاشتەوایی و کۆمەڵایەتی و بەرقەرارکردنی ئاسایشی کۆمەڵگا".
بەگوێرەی ڕاگەیاندراوەکە، نوێنەری نێردەی نەتەوە یەکگرتوەکان لەعێراق ڕۆڵی هێزە ئەمنییەکانی لەمامەڵەکردن لەگەڵ خۆپیشاندان و ناڕەزاییەکانی هەفتەی ڕابردوو بەرزنرخاند و بە ڕۆڵێکی پێشەیانە ومرۆیانەی وەسفکردووە.
لەساڵیادی ڕووداوەکانی تشرینی ساڵی 2019 سەدان خۆپیشاندەر و گەنجی بەشداربووی خۆپیشاندانەکانی ساڵی رابردوو گەڕانەوە گۆڕەپانەکانی خۆپیشاندان و ناڕازی بوون لە ئەنجام و دەستکەوتی "شۆڕشەکەیان"، کە تێیدا زیاتر لە 20 هەزار کەس برینداربوون و نزیکەی 600 کەسیش کوژران.